21.4.2022
SK
Úradný vestník Európskej únie
C 167/13
26.
Inštitúcie vysokoškolského vzdelávania by sa mohli podporovať v záujme zlepšenia vzdelávania zameraného na študentov a založeného na výskume, ktorého cieľom je poskytnúť študentom aktuálne kompetencie, zručnosti a vedomosti, ako aj rozvíjať ich výskumné zručnosti a skúsenosti.
Študenti by sa mohli podporovať aj v tom, aby pracovali v rôznych akademických disciplínach, a to v rámci prístupov založených na výzvach. 27.
Inštitúcie vysokoškolského vzdelávania môžu zohrávať kľúčovú úlohu v celoživotnom vzdelávaní a pri reakcii na transformáciu trhu práce tým, že sa otvoria všetkým typom učiacich sa a podporia ich zamestnateľnosť vrátane rekvalifikácie a zvyšovania úrovne zručností.
Na tento účel by sa inštitúcie vysokoškolského vzdelávania mali podporovať pri využívaní digitalizácie na podporu inovačných vzdelávacích a vyučovacích metód a pri navrhovaní a zavádzaní flexibilných a prispôsobených vzdelávacích dráh vrátane, ak je to vhodné, kratších kurzov alebo vzdelávacích skúseností, ktoré môžu viesť k mikrocertifikátom, pričom by sa nemali odchyľovať od základnej zásady úplných študijných programov.
S cieľom rozvíjať relevantné zručnosti, kompetencie, postoje a podnikateľského ducha študentov by sa inštitúcie vysokoškolského vzdelávania mali nabádať, aby spolupracovali so svojimi ekosystémami, podporovali pracovné skúsenosti, ako sú stáže, učňovská príprava a dobrovoľnícke príležitosti, a v prípade potreby ďalej rozvíjali podnikateľské dráhy, ktoré študentom umožňujú vykonávať podnikateľské projekty počas štúdia. 28.
Inštitúcie vysokoškolského vzdelávania zohrávajú kľúčovú úlohu pri podpore zelenej transformácie a plnení cieľov udržateľného rozvoja ako charakteristického prvku kvality na celosvetovej úrovni.
V tejto súvislosti by sa inštitúcie vysokoškolského vzdelávania v celej Európe mali podporovať s cieľom zaviesť udržateľné a ekologické prístupy v relevantných prípadoch s využitím celoinštitucionálneho prístupu ako súčasti svojich misií, infraštruktúr a operácií. 29.
Na účely zelenej transformácie by sa inštitúcie vysokoškolského vzdelávania mali nabádať k tomu, aby rozvíjali interdisciplinárne vedomosti, zručnosti a kompetencie, podporovali získavanie a využívanie vedomostí o udržateľnosti medzi všetkými učiacimi sa a komunitami a do učebných plánov vo všetkých príslušných odvetviach začlenili vzdelávanie v oblasti udržateľnosti.
Mali by sa nabádať na to, aby zadávali a vykonávali výskum, ktorý vychádza z vedomostnej základne o udržateľnosti. 30.
Ako sa ukázalo počas pandémie ochorenia COVID-19, digitálne technológie sú silným nástrojom transformácie systémov vysokoškolského vzdelávania v Európe, pričom inštitúcie vysokoškolského vzdelávania zasa pomáhajú urýchľovať digitálnu transformáciu v Európe. 31.
Je potrebné zabezpečiť pre inštitúcie vysokoškolského vzdelávania vysokú pripojiteľnosť a vysokovýkonné digitálne infraštruktúry a služby, ktoré by mali byť v čo najväčšej miere interoperabilné a zdieľané v celej Európe, mali by sa opierať o európske normy (3) a využívať dôveryhodné technológie v súlade s osobitnými potrebami inštitúcií vysokoškolského vzdelávania, ako sú napríklad zabezpečené údaje. 32.
Urýchlenie digitálnej transformácie Európy znamená poskytovanie digitálnej a dátovej gramotnosti všetkým študentom, školiteľom, zamestnancom, akademickým a výskumným pracovníkom a v relevantných prípadoch širšej verejnosti.
Inštitúcie vysokoškolského vzdelávania zohrávajú v tejto súvislosti kľúčovú úlohu, pokiaľ ide o vybavenie učiacich sa novými digitálnymi kompetenciami a ich etickou zložkou, ako je správa údajov, umelá inteligencia, vysokovýkonná výpočtová technika a kybernetická bezpečnosť, a vykonávanie výskumu a inovácie. 33.
Inštitúcie vysokoškolského vzdelávania by mali v plnej miere využívať digitálne prostriedky s cieľom zvýšiť kvalitu vzdelávacích skúseností študentov, zamestnancov, akademických pracovníkov a výskumných pracovníkov a riešiť sociálne nerovnosti a zároveň plne uznať hodnotu osobného vzdelávania.
V záujme preklenutia digitálnej priepasti by sa mali podporovať iniciatívy poskytujúce rovnaký prístup k individualizovaným vzdelávacím príležitostiam pre všetkých, napríklad prostredníctvom virtuálnej alebo hybridnej výučby na vzdialených miestach vzdelávania.
Inštitúciám vysokoškolského vzdelávania by sa pri ich úsilí o spoločné využívanie platforiem a interoperabilných nástrojov, ktoré umožňujú výmenu údajov a zároveň poskytujú vysokokvalitné a používateľsky ústretové vzdelávacie zdroje, ako sú online kurzy, mala poskytovať podpora.
Prehĺbenie európskeho pocitu spolupatričnosti na základe spoločných hodnôt 34.
Na prehĺbenie európskeho pocitu spolupatričnosti a podporu nášho európskeho spôsobu života je kľúčové presadzovať a chrániť európske demokratické hodnoty, podporovať rozmanitosť, inkluzívnosť a rodovú rovnosť a posilňovať kvalitu a relevantnosť vysokoškolského vzdelávania pre nadčasové zručnosti.
Inštitúcií vysokoškolského vzdelávania sú samostatné a akademická a vedecká sloboda je hlavnou zásadou ich poslania a činností.
(3) Carretero Gomez, S., Vuorikari, R. and Punie, Y., DigComp 2.1: The Digital Competence Framework for Citizens with eight proficiency levels and examples of use (Rámec digitálnych kompetencií pre občanov s ôsmimi úrovňami spôsobilosti a príkladmi používania), Úrad pre vydávanie publikácií Európskej únie, Luxemburg, 2017.